SET บ่ายยืนบวก โบรกฯชู 3 หุ้นโรงกลั่น-ปิโตร มีปัจจัยหนุน
SET บ่ายยืนบวก พร้อมให้แนวรับ 1,480-1,485 แนวต้าน 1,500 จุด โบรกฯชู 3 หุ้นโรงกลั่น-ปิโตร ได้รับผลดีจากค่าการกลั่นทรงตัวในระดับสูงในไตรมาส 4/59 นำโดย PTTGC TOP IRPC
23 พ.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (23 พ.ย.)แกว่งแดนบวกเช่นเดียวกับตลาดภูมิภาค บ้านเราตอบรับนโยบายกระตุ้นเศรษฐกิจของภาครัฐฯ ส่วนต่างประเทศ ได้รับผลจากนโยบาย”ทรัมป์”ที่กระทบเอเชียทำให้ Fund Flow ปรับพอร์ตไปแล้ว ช่วงนี้จึงเห็น Fund Flow ไหลออกน้อยลงเรื่อย ๆ และบทบาทกองทุนเพิ่มขึ้นจาก LTF-RMF บ่ายนี้คาดตลาดฯยืนในแดนบวกได้ ให้แนวรับ 1,480-1,485 แนวต้าน 1,500 จุด
 
น.ส.จิตรา อมรธรรม รองกรรมการผู้จัดการ ฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยเช้านี้แกว่งตัวในแดนบวกเช่นเดียวกับตลาดหุ้นอื่นในภูมิภาคเอเชีย โดยตลาดบ้านเราตอบรับนโยบายกระตุ้นเศรษฐกิจของภาครัฐฯที่ออกมาเมื่อวานนี้ในการกระตุ้นการบริโภค, การจับจ่ายใช้สอย รวมถึงด้านการท่องเที่ยวที่มีการลดค่าธรมเนียมวีซ่าให้กับนักท่องเที่ยวต่างชาติ มองว่าอาจจะมาช่วยชดเชยผลลบจากการปราบปรามทัวร์ศูนย์เหรียญที่ระยะสั้นอาจได้รับผลกระทบบ้าง แต่ในระยะยาวมองว่าเป็นผลบวกต่อการท่องเที่ยวของไทย
สำหรับปัจจัยต่างประเทศ นโยบายของนายโดนัลด์ ทรัมป์ ว่าที่ประธานาธิบดีคนใหม่ของสหรัฐส่งผลกระทบต่อเอเชีย ทำให้ Fund Flow ได้มีการปรับพอร์ตไปแล้ว ซึ่งบ้านเราก็รับผลกระทบไปแล้วเช่นเดียวกับตลาดอื่น ๆ ในเอเชีย ดังนั้น ในช่วงนี้จะเห็นได้ว่า Fund Flow ไหลออกน้อยลงเรื่อย ๆ และบทบาทกองทุนในประเทศเพิ่มขึ้นทั้งจาก LTF-RMF แนวโน้มการลงทุนในช่วงบ่ายนี้ ตลาดฯคงจะยังยืนในแดนบวกได้ จากแรงขายต่างชาติที่ชะลอ พร้อมให้แนวรับ 1,480-1,485 จุด ส่วนแนวต้าน 1,500 จุด
 
บล.ธนชาตระบุในบทวิเคราะห์ (23 พ.ย.) ว่าSET ภาคเช้ายืนแดนบวก โดยกลุ่มพลังงาน Outperform ตลาดก่อนการประชุม OPEC ราคาน้ำมันที่มีแนวโน้มปรับสูงขึ้นก่อนการประชุม OPEC วันที่ 30 พ.ย.นี้ ที่คาดว่าจะมีการทำข้อตกลงร่วมกันระหว่างกลุ่มประเทศผู้ผลิตน้ำมันเพื่อ “จำกัด” กำลังการผลิต เป็นปัจจัยบวกต่อหุ้นกลุ่มพลังงาน โดยเฉพาะ PTT, PTTEP, และ PTTGC และเป็นปัจจัยบวกต่อการปรับสูงขึ้นของ SET ตลอดช่วงเช้าวันนี้ ขณะที่ทางเทคนิคการยืนเหนือเส้นค่าเฉลี่ย 1 เดือนที่ 1,486 จุด เป็นสัญญาณ “บวก” มีเป้าหมายระยะสั้นถัดไปที่ 1,510 +/- จุด
ในขณะเดียวกัน แนะนำ “ซื้อ” กลุ่มโรงกลั่น และ “เก็งกำไร” PTT Fราคาน้ำมันที่ปรับสูงขึ้นเป็นปัจจัยบวกต่อหุ้นกลุ่มพลังงาน อย่าง PTT ผ่านธุรกิจลูก นอกจากนี้การปรับโครงสร้างเพื่อนำธุรกิจน้ำมัน และค้าปลีกเข้า Listed ในตลาดหลักทรัพย์ภายใต้บริษัท PTTOR จะเป็นการ Unlock Value ของ PTT ในอนาคต โดยถ้าพิจารณาจาก PE กลุ่มค้าปลีก และปั๊มน้ำมันจะเห็นว่าซื้อขายสูงกว่ากลุ่มพลังงานมาก
อย่างไรก็ตามแนะนำ “เก็งกำไร” PTT ด้วยเป้าหมายระยะสั้นที่ 355/363 บาท (เป้าหมายทางพื้นฐาน 260 บาท) นอกจากนี้ยังแนะนำ “ซื้อ” กลุ่มโรงกลั่น+ปิโตรฯ อย่าง PTTGC TOP IRPC ที่ได้รับผลดีจากค่าการกลั่นทรงตัวในระดับสูง US$7-8/bbl ใน ไตรมาส 4/59, ส่วนต่างราคาผลิตภัณฑ์ปิโตรอย่าง Paraxylene, Benzene, และ HDPE กับวัตถุดิบ (Naphtha) อยู่ในระดับสูง
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
JAS  มูลค่าการซื้อขาย 1,743.14 ล้านบาท ปิดที่   8.00 บาท ราคาไม่เปลี่ยนแปลง
BANPU  มูลค่าการซื้อขาย 1,340.60 ล้านบาท ปิดที่  19.00 บาท เพิ่มขึ้น 0.30 บาท
IVL  มูลค่าการซื้อขาย 1,253.51 ล้านบาท ปิดที่  33.75 บาท เพิ่มขึ้น 1.25 บาท
PTT  มูลค่าการซื้อขาย 1,023.79 ล้านบาท ปิดที่ 348.00 บาท เพิ่มขึ้น 4.00 บาท
ADVANC มูลค่าการซื้อขาย   766.78 ล้านบาท ปิดที่ 142.00 บาท ราคาไม่เปลี่ยนแปลง